ভারত-দক্ষিণ আফ্রিকা প্রথম টেস্ট দেখে ভুবনজয়ী প্রাক্তন ভারত অধিনায়ক কপিলদেব নিখাঞ্জের কথা মনে পড়ে যেতে বাধ্য।  
কী বলেছিলেন কপিল? একটি ম্যাচে কপিলের দল একশো রানে গুটিয়ে গিয়েছিল। প্রাক্তন ভারত অধিনায়কের ছেলেবেলার কোচ দেশপ্রেম আজাদকে অভয় দিয়ে কপিল বলেছিলেন, ‘‘চিন্তা করবেন না স্যার। আমরা একশো রানে গুটিয়ে গিয়েছি তো কী হয়েছে! ওদের পঞ্চাশে শেষ করে দেব।’’ কপিল কথা রেখেছিলেন। 
তেমনি  ভারতের ড্রেসিংরুমে বিরাট কোহলিকে রবিচন্দ্রন অশ্বিনরা এমন কথা বলেছিলেন কিনা জানা নেই, তবে অশ্বিনের ঘূর্ণিতে দক্ষিণ আফ্রিকা ধসে গেল ১৮৪ রানে। এই প্রতিবেদনের সময় পর্যন্ত দ্বিতীয় ইনিংসে ব্যাট করতে নেমে ভারত করেছে এক উইকেটে ২৪ রান। ফিরে গিয়েছেন শিখর ধাওয়ান। প্রথম ইনিংসের মতো দ্বিতীয় ইনিংসেও ব্যর্থ শিখর। এই মুহূর্তে ভারত ৪৫ রানে এগিয়ে। 
মাত্র সপ্তাহখানেকের তফাত। তার মধ্যেই ভারতীয় পিচ নিয়ে মুদ্রার দুই পিঠই দেখে ফেললেন ডিভিলিয়ার্স-রা। ওয়াংখেড়েতে ৪৩৮ তুলে ম্যাচ জেতার পর দুর্ধর্ষ সেঞ্চুরি করা ডিভিলিয়ার্স বলেছিলেন, ‘‘ওয়াংখেড়ে না ওয়ান্ডারার্স বুঝতে পারছিলাম না।’’ মোহালির টেস্ট শেষ হলে তিনি কী বলবেন? মোহালি না মহেঞ্জোদারো বুঝতে পারলাম না? 
প্রাচীন সংস্কৃতির ধ্বংসস্তুপের মতোই যে দেখাচ্ছে প্রথম টেস্টের বাইশ গজকে। দেখে মনে হচ্ছে ক্রিকেট ফিরে গিয়েছে প্রাগৈতিহাসিক যুগে। উইকেট ঢাকার ব্যবস্থা নেই। খোলা মাঠের মতোই খোলা পিচ। ব্যাটসম্যান, তুমি পৃথিবীতে এসেইছ সংগ্রাম করার জন্য। দেখে মনে হচ্ছে ভারতীয় স্পিনের স্বর্ণযুগও যেন ফিরে এসেছে। যখন একদিক থেকে সুনীল গাওস্কর বোলিং ওপেন করতেন। অন্যদিক থেকে আবিদ আলি। অপেক্ষা কখন বলের পালিশ একটু উঠবে আর চার স্পিনার একের পর এক হাত ঘোরাতে আসবেন। 
টি-টোয়েন্টি আর সীমিত ওভারের ক্রিকেটের রমরমার যুগে অবশ্য পালিশ তোলা-টোলার অপেক্ষাও করতে হচ্ছে না। নতুন বলে প্রথম ওভার করতেই স্পিনার এসে যাচ্ছেন। তবু তো সেই স্পিনারের নাম আর অশ্বিন। আইপিএলের সুবাদে তাঁকে প্রথম ওভার করতে দেখতে অনেকেই অভ্যস্ত। দক্ষিণ আফ্রিকার হয়ে ওপেনিং ব্যাটসম্যান পার্টটাইম অফস্পিনার হয়েও নিয়ে গেলেন চার উইকেট। তিনি ডিন এলগার এমনকী, একটা সময়ে পর-পর দু’বলে অজিঙ্ক রাহানে ও ঋদ্ধিমান সাহাকে ফিরিয়ে হ্যাটট্রিকের সামনেও এসে গিয়েছিলেন। 
 প্রথমদিন থেকেই বল ঘুরতে শুরু করেছে। উইকেট ঝুরঝুরে হতে শুরু করেছে। সারাদিনে পড়ল ১২ উইকেট। একটা দল প্রথমে ব্যাট করে তুলল ২০১। যেটাকে অনেকে বলছেন, ২০১ নয় ৪০১। এখানে ১০০ রান তোলাও কষ্টসাধ্য কাজ হতে যাচ্ছে। অন্যটা মানে দক্ষিণ আফ্রিকা দিনের শেষে ২৮-২। এবং, এই রানটা তারা তুলেছে ২০ ওভার ব্যাট করে। মানে ওভার পিছু এক রানের সামান্য বেশি। সুনীল গাওস্কর পর্যন্ত বলে ফেললেন, ‘‘মোহালির পিচে এত ফাটল কখনও দেখিনি।’’ আর সেটা কি না প্রথম দিনেরই মন্তব্য। 
দক্ষিণ আফ্রিকা এই পিচেও তিনজন মিডিয়াম পেসার খেলাল। ডেল স্টেইন, ভার্নন ফিল্যান্ডার এবং অভিষেক টেস্ট খেলতে নামা তাদের নতুন আবিষ্কার কাগিসো রাবাদা। আর অভিষেক ম্যাচেই বিরাট কোহলির জন্মদিনের পার্টি ভেস্তে দিলেন রাবাদা। লেগসাইডে সাবলীল কোহলি স্টাম্পের বল ফ্লিক করতে গিয়ে দেখলেন তিনি শটে চলে গিয়েছেন। বল এসে পৌঁছয়নি। শেষ মুহূর্তে সামলাতে গিয়েও পারলেন না। শর্ট কভারে ক্যাচ চলে গেল। 
হতাশ কোহলির আকাশের দিকে বিহ্বল হয়ে তাকিয়ে থাকা আর নিজের মনে বিড়বিড় করা দেখেই বোঝা যাচ্ছিল, জন্মদিনে ক্রিজে এমন স্বল্পায়ু হোক, তিনি দুঃস্বপ্নেও ভাবেননি। আর রাবাদার উল্লাস দেখে মনে হল, টি-টোয়েন্টি ও ওয়ান ডে’র পর টেস্টেও তাঁর স্বপ্নের উড়ান শুরু হয়ে গেল।  

মোহালির স্টেডিয়ামে এমনিতে প্রথমদিনে যা দর্শক হল, টেস্ট ক্রিকেটের জন্য আর একটা আতঙ্কের দিন। হাতে গুণে বলে দেওয়া যায় কতজন খেলা দেখতে এসেছিলেন। কিন্তু সেই সীমিত সংখ্যক দর্শকের মধ্যেও চোখে পড়ার মতো ছিল কোহলি-বন্দনা। জন্মদিনের শুভেচ্ছাবার্তা লেখা ব্যানার নিয়ে ভক্তরা হাজির। এতদিন গ্যালারিতে সচিন আর ধোনির ভক্তকে সারা গায়ে তেরঙ্গা রং লাগিয়ে জাতীয় পতাকা ওড়াতে দেখা যেত। মোহালিতে দেখা গেল মিস্টার কোহলিও এসে গিয়েছেন। বুকে তেন্ডুলকর-ধোনির ভক্তের মতোই লেখা ‘বিরাট’। কিন্তু কোহলির ক্রিজে আগমনের সুর থামতে না থামতেই বিসর্জনের করুণ বাজনা বেজে উঠল। 
দিনের শেষে মোহালিতে অবশ্য কোহলির বার্থডে পার্টি নষ্ট হওয়া নিয়ে কোনও আলোচনাই নেই। একমাত্র কৌতূহল হচ্ছে, মোহালির পিচ এবং টেস্ট ম্যাচ কত তাড়াতাড়ি শেষ হতে পারে। কেউ বলছেন, চারদিনে শেষ। আবার কারও কারও মত, তিনদিন গড়ালেও অনেক হল। প্রথমদিনেই ১২টা উইকেট পড়েছে। দ্বিতীয়দিনে দক্ষিণ আফ্রিকা অলআউট হয়ে ভারতের দ্বিতীয় ইনিংসের অর্ধেক না হয়ে যায়। মেরেকেটে তৃতীয় দিন পর্যন্ত গড়াতে পারে। অশ্বিন ইতিমধ্যেই একটি উইকেট তুলেছেন। এলগার যেখানে চার উইকেট নেন, সেখানে তাঁর মতো চ্যাম্পিয়ন স্পিনার কী করতে পারেন, আন্দাজই করা যায়। 
ম্যাচ চলাকালীন অনিল কুম্বলে একবার ধারাভাষ্য দেওয়ার ফাঁকে প্রেসবক্সে এসেছিলেন। বলছিলেন, ‘‘যদি তুমি স্পিনার হও, এর চেয়ে সুবিধাজনক পিচ আর কী চাও?’’ কিংবদন্তি লেগস্পিনার যখন তাঁর পর্যবেক্ষণ জানাচ্ছেন, পার্টনারশিপ গড়ে তোলার চেষ্টা করছেন মুরলী বিজয় এবং অজিঙ্ক রাহানে। তখনকার মতো দেখে মনে হচ্ছিল, উইকেট নিয়ে আতঙ্কের কিছু নেই। প্রাথমিক ধাক্কা কাটিয়ে টস জেতার সুবিধা ভালমতোই তুলতে পারবে ভারত। পড়েছে তখন তিন উইকেট। তার মধ্যে শিখর ধাওয়ান আর বিরাট কোহলির উইকেট তুলেছেন পেসার। যথাক্রমে ফিল্যান্ডার ও রাবাদা। একমাত্র চেতেশ্বর পূজারা আউট হয়েছেন স্পিনার এলগারের বলে। 
কুম্বলে প্রেসবক্স ছেড়ে কমেন্ট্রিতে ফিরে গেলেন। আর ভারতও ভেঙে পড়তে শুরু করল। পার্টটাইম স্পিনারই এমন কামাল করে দিল যে, ইমরান তাহিরকে ৪৩ ওভারের আগে বলই করতে আনেনি দক্ষিণ আফ্রিকা। যদিও ক্রিকেটীয় ব্যাখ্যা মনে হচ্ছে অন্য। তাহিরকে খেলানো নিয়ে এমনিতেই ধন্দ ছিল। শেষ পর্যন্ত খেলানো হলেও ভারতীয় ব্যাটিংয়ের প্রধান স্তম্ভদের সামনে তাঁকে বার করা হল না। রেখে দেওয়া হল টেলএন্ডারদের ভাঙার জন্য। আর খুব সম্ভবত দ্বিতীয় ইনিংসে আরও খারাপ হতে থাকা পিচে তাঁকে কাজে লাগবে বলে। 
ভারতীয় ব্যাটিংয়ে অধুনা যে ফুটোফাটা বেরিয়ে পড়েছে, সেটা অবশ্য মোহালির পিচের দোহাই দিয়ে ঢাকা যাবে না। আগে ছিল পেস বোলিংয়ের বিরুদ্ধে দুর্বলতা। এখন প্রকট হচ্ছে, স্পিনটাও এই টিমের ব্যাটসম্যানরা ঠিকমতো খেলতে পারছেন না। ইংল্যান্ডে মইন আলির মতো অনিয়মিত স্পিনার সমস্যায় ফেলেছেন। এখানে ফেললেন এলগার। মাঝে শ্রীলঙ্কা সফরে হেরাথের হাতে গলে অবিশ্বাস্য হার। বৃহস্পতিবারও রক্ষাকর্তা সেই মুরলী বিজয়। একা কুম্ভ তিনি রক্ষা করলেন উন্নত টেকনিক এবং টেস্ট ব্যাটিংয়ের মানসিকতা দেখিয়ে। তাঁর ৭৫ রানের সংকল্পে ভরা ইনিংস এবং টেস্ট দলে প্রত্যাবর্তন ঘটানো রবীন্দ্র জাডেজার লড়াকু ৩৮ না থাকলে ২০০ রানের গণ্ডি পার করাই সম্ভব হতো না। আর তখন কিছুতেই প্রথম দিনের শেষে লেখা যেত না কিছুটা হলেও ‘অ্যাডভ্যান্টেজ ভারত’।